R. Fico, poslanec: (2005-07-06):
Pán minister, všetky tieto argumenty by sme brali s plnou vážnosťou, pokiaľ by ste neboli človek, ktorý spôsobil tejto republike miliardové škody. (Reakcia z pléna.) Smejte sa, páni, napríklad na tom, smejte sa na tom, že tento pán minister spôsobil 7 mld. Sk sekeru pri predaji SPP. To je na smiech? Ak to vám je na smiech, tak nám to naozaj na smiech nie je. Tento istý minister, ktorý sedí za mnou, s kamennou tvárou oznámil verejnosti, pomýlil som sa pri zostavovaní štátneho rozpočtu v príjmovej časti, je nám ľúto, musíme zvýšiť spotrebné dane na pohonné hmoty. A ľudia platia za chybu ministra financií, vyššie spotrebné dane na pohonné hmoty – a vy sa smejete! To je vraj v poriadku. Toto je v poriadku? Asi nie. (Potlesk.) Jednoducho sú to miliardové škody, ktoré boli napáchané v tejto republike. A teraz poďme k tej daňovej reforme, o ktorej hovorí minister financií ako o zázračnej reforme. Predovšetkým chcem povedať, a o tom mlčíte, pán minister, že pokiaľ ide o daňovú reformu, tak na spotrebných daniach a DPH ste vybrali v roku 2004 o 21 mld. Sk viac ako v roku 2003, teda pred daňovou reformou. Čiže celá daňová reforma je o vyberaní peňazí na spotrebných daniach a na DPH. Kto to platí? Samozrejme ľudia. Toto je daňová reforma, toto je tá hlavná suma peňazí, ktorá prišla do štátneho rozpočtu. Samozrejme, treba dodať aj to, že ak si zoberieme fyzickú osobu na Slovensku a zoberieme jej celkové daňové a odvodové zaťaženie pri príjme 22-tisíc Sk mesačne, tak celkové daňové a odvodové zaťaženie takejto osoby je vyššie po daňovej reforme, ako bolo pred daňovou reformou v roku 2003. Takže sa pýtam, komu bolo na prospech zavedenie 19-percentnej dane z príjmu? Aký prospech z toho malo napr. 1,6 mil. dôchodcov? Aký prospech z toho malo 460-tisíc nezamestnaných a ďalší a ďalší, ktorí absolútne nemôžu povedať, že by im daňová reforma niečo priniesla. Chcem napríklad zopakovať údaje, ktoré tu už raz boli povedané. Zamestnanec s minimálnou mzdou 6,5-tisíc Sk získal na 19-percentnej dani z príjmu 205 Sk mesačne, ale odpovedzme na otázku: Koľko zaplatí na spotrebných daniach, koľko zaplatí na DPH? Určite to je v priebehu jedného mesiaca viacej, ako je získaných 205 Sk. Hovorme druhý údaj. Zamestnanec s priemernou mzdou 15 825 Sk stratil 55 Sk na dani z príjmu – a kde sú tie spotrebné dane a kde je tá DPH? Samozrejme, ten kto zarobil 50-tisíc Sk, zarobil na rovnej dani 2 606 Sk mesačne, a ten, čo zarobil 100-tisíc a viac mesačne, zarobil 11 978 Sk. Tak teda pre koho bola tá daňová reforma, bola pre obyčajných alebo pre tých najbohatších? Trvám na tom, že bola absolútne pre tých najbohatších, lebo ak si k tomu zoberieme aj nulovú sadzbu pri dani z dividend a podielov na zisku. Vážené dámy a páni, a ešte raz si vychutnám citát, ktorý urobilo ministerstvo financií. NVK, výskumná agentúra, urobila výskum, podľa ktorej len 7 % ľudí pocítilo zvýšenie svojich príjmov vďaka zavedeniu 19-percetnej dane z príjmov. Podľa tejto agentúry 30 % ľudí tvrdí, že rovná 19-percetná daň im príjmy znížila, a 40 % ľudí nepocítilo žiadne zmeny. A viete, čo povedalo ministerstvo financií, to je citácia z denníka SME, že „vyjadrujeme nesúhlas s tým, čo si o svojich príjmoch myslia ľudia“. Tak ak takto má reagovať ministerstvo financií na pocity ľudí, tak je to naozaj veľmi smutné. (Potlesk.) A ešte jedna poznámka na záver, to je tá chvála tým Zákonníkom práce. Pán minister, my nie sme v Amerike. Slovensko je členskou krajinou Európskej únie, krajinou, ktorá je postavená na silnom pracovnoprávnom postavení, na solidarite. A máme Zákonník práce, ktorý ste novelizovali alebo zmenili, taký Zákonník práce, že je považovaný za najliberálnejší v Európe, pokiaľ ide o rozviazanie pracovného pomeru. Nuž teda ďakujem pekne za takýto Zákonník práce! Možno dobrý v Amerike alebo v Latinskej Amerike, ale určite nie v Európe! Určite nie v Európe tam, kde platia pravidlá zavedené v rámci Európskej únie. Naša alternatíva je jasná, vráťme sa tam, kde peniaze sú. Peniaze nie sú u ľudí, ktorí zarábajú 6-, 7-, 8- alebo 9-tisíc Sk, lebo od týchto ľudí tie peniaze vyťahujete cez spotrebné dane a DHP. Peniaze sú v obrovským monopoloch, v bankách a poznáte naše návrhy, ja ich tu nebudem opakovať. Takže prosím vás veľmi, pán minister, vy, čo ste spôsobili miliardové škody tomuto štátu, nepoučujte, nemáte na to právo! Ďakujem pekne. (Potlesk.)